3 Ga go a lekana go galaletsa Modimo ka mafoko fela. Baiseraele ba motlha wa ga Isaia ba ne ba galaletsa Modimo ka dipounama, mme bontsi jwa bone bo sa tlhoafala. Jehofa o ne a bua jaana a dirisa Isaia: “Batho bano ba atametse ka molomo wa bone, mme ba nkgalaleditse ka dipounama tsa bone fela, mme ba tloseditse pelo ya bone kgakala le nna.” (Isaia 29:13) Mafoko ape fela a pako a batho bano ba neng ba a bua a ne a sa kae sepe. Gore mafoko a pako a nne le bokao, a tshwanetse a bo a tswa mo pelong e e tletseng go rata Jehofa le go tsaya tsia kgalalelo ya gagwe e e sa tshwaneng le epe. Jehofa ke Mmopi a le nosi. Ke ene Mothatayotlhe, Modiri wa Tshiamiso yo o ba gaisang botlhe, mothofatso wa lorato. Ke ene motswedi wa poloko ya rona e bile ke ene fela yo o nang le tshwanelo ya go nna Molaodi yo botlhe ba ba tshelang kwa legodimong le mo lefatsheng ba tshwanelwang ke go mo ikobela. (Tshenolo 4:11; 19:1) Fa ruri re dumela dilo tseno, a re mo galaletseng ka pelo yotlhe.